b"\n_START_ARTICLE_\nAsocia\xc8\x9bia Scriitorilor Profesioni\xc8\x99ti din Rom\xc3\xa2nia\n_START_SECTION_\nScurt istoric\n_START_PARAGRAPH_\nAsocia\xc8\x9bia Scriitorilor Profesioni\xc8\x99ti din Rom\xc3\xa2nia (ASPRO) a luat fiin\xc8\x9b\xc4\x83 \xc3\xaen anul 1993 la ini\xc8\x9biativa unor scriitori rom\xc3\xa2ni (cu prec\xc4\x83dere din genera\xc8\x9bia anilor '80, dar nu numai), sub conducerea prozatorului Mircea Nedelciu \xc8\x99i a criticului \xc8\x99i istoricului literar Ion Bogdan Lefter, ca o alternativ\xc4\x83 la unica form\xc4\x83 de asociere a scriitorilor din Rom\xc3\xa2nia de la acea dat\xc4\x83 (Uniunea Scriitorilor din Rom\xc3\xa2nia - USR)._NEWLINE_Competi\xc8\x9bia \xc3\xaentre USR \xc8\x99i ASPRO s-a \xc3\xaen\xc4\x83sprit din 1995. USR \xc8\x99i-a sus\xc8\x9binut drepturile stipulate \xc3\xaen Statut, ca succesoare a Societ\xc4\x83\xc8\x9bii Scriitorilor Rom\xc3\xa2ni, \xc3\xaenscriindu-se, la 31 martie 1995, \xc3\xaen registrul persoanelor juridice de la Judec\xc4\x83toria Sectorului 1 Bucure\xc8\x99ti. \xc3\x8en data de 31 mai, ASPRO a \xc3\xaenaintat aceleia\xc8\x99i instan\xc8\x9be o cerere de interven\xc8\x9bie \xc3\xaen interes propriu care a fost \xc3\xaens\xc4\x83 respins\xc4\x83. La 7 aprilie, Consiliul de conducere a chemat membrii organiza\xc8\x9biei s\xc4\x83 opteze p\xc3\xa2n\xc4\x83 \xc3\xaen 30 aprilie \xc3\xaentre USR, ASPRO, \xe2\x80\x9eCostache Negri\xe2\x80\x9d sau alte organiza\xc8\x9bii de breasl\xc4\x83, dar ulterior nu a luat nicio m\xc4\x83sur\xc4\x83 \xc3\xaempotriva celor \xc3\xaenscri\xc8\x99i \xc3\xaen dou\xc4\x83 institu\xc8\x9bii concurente. \xc3\x8entre USR \xc8\x99i ASPRO au avut loc \xc8\x99i alte confrunt\xc4\x83ri \xc3\xaen instan\xc8\x9b\xc4\x83 (27 iulie 1995, 3 iulie 1996). Concluziile juridice oficiale au \xc3\xaent\xc4\x83rit clauza din Statutul US, dup\xc4\x83 care fiecare scriitor are dreptul de a-\xc8\x99i alege breasla scriitoriceasc\xc4\x83, dar f\xc4\x83r\xc4\x83 ca adeziunea la ASPRO s\xc4\x83 afecteze \xe2\x80\x9einteresele economice ale Uniunii\xe2\x80\x9d."